

**ВАЗОРАТИ РУШДИ ИҚТИСОД ВА САВДОИ**

**ҷУМҲУРИИ тОҶИКИСТОН**

**ҲИСОБОТИ ФОСИЛАВИИ ФИШУРДА ОИД БА РАФТИ ТАТБИҚИ СТРАТЕГИЯИ МИЛЛИИ РУШДИ ҶУМҲУРИИ ТОҶИКИСТОН БАРОИ ДАВРАИ ТО СОЛИ 2030**



**ДУШАНБЕ – 2024**

# МУҚАДДИМА

Стратегияи миллии рушди Ҷумҳурии Тоҷикистон барои давраи то соли 2030 (минбаъд - СМР-2030) дар асоси муқаррароти Конститутсияи Ҷумҳурии Тоҷикистон, қонунҳои амалкунандаи Ҷумҳурии Тоҷикистон, ҳадафҳои дарозмуҳлат ва афзалиятҳои рушди кишвар, ки дар паёмҳои Асосгузори сулҳу Ваҳдати миллӣ - Пешвои миллат, Президенти Ҷумҳурии Тоҷикистон муҳтарам Эмомалӣ Раҳмон ба Маҷлиси Олии Ҷумҳурии Тоҷикистон солҳои 2014 ва 2015 баён шудаанд, таҳия гардид.

Дар СМР-2030 масъалаҳои тақвияти рушди институтсионалӣ дар самти таъмини самаранок, шаффоф ва назорати идоракунӣ ва молиявии зиддикоррупсионӣ дар асоси ҷорӣ намудани технологияи муосири иттилоотӣ дар ҳамаи сатҳи идоракунии давлатӣ, дар маҷмӯъ бунёди модели идоракунии технократӣ ва меритократӣ (шоистасолорӣ) дар кишвар дар мадди аввал гузошта шудаанд. Барои тақвият додани нақши ниҳодҳои ҳамоҳангсоз ва масъулияти иҷтимоии бахши хусусӣ дар раванди назорат ва рушди соҳаҳои иқтисодиёти миллӣ тадбирҳо оид ба коҳиш додани фишори маъмурӣ ба фаъолияти хоҷагидорӣ, баланд бардоштани шаффофияти расмиёти танзими давлатӣ, аз ҷумла дар асоси рушди шарикии давлат ва бахши хусусӣ баррасӣ мегарданд.

Ҳуҷҷати мазкур ҳамчун нақшаи амалии директивӣ барои тамоми мақомоти ҳокимияти давлатӣ ва нақшаи амалии индикативӣ барои бахши хусусӣ ва ҷомеаи шаҳрвандӣ баромад мекунад ва барномаҳои кӯмаки техникӣ ва молиявии кишвар бар он асос меёбанд.

Ҳадафи олии рушди дарозмуҳлати Тоҷикистон баланд бардоштани сатҳи зиндагии мардуми кишвар бар пояи таъмини рушди устувори иқтисодӣ маҳсуб меёбад, ки барои ноилшавӣ ба ин ҳадафи олӣ ҳадафҳои зерини стратегии рушд барои 15 соли оянда муайян шудаанд:

1. Таъмини истиқлолияти энергетикӣ ва истифодаи самарабахши неруи барқ;
2. Раҳоӣ аз бунбасти коммуникатсионӣ, ва табдил ба кишвари транзитӣ;
3. Таъмини амнияти озуқаворӣ ва дастрасии аҳолӣ ба ғизои хушсифат;
4. Саноатикунонии босуръати кишвар, ки дар паёми Асосгузори сулҳу Ваҳдати миллӣ - Пешвои миллат, Президенти Ҷумҳурии Тоҷикистон, муҳтарам Эмомалӣ Раҳмон ба Маҷлиси Олии Ҷумҳурии Тоҷикистон соли 2018 эълон гардид.

Амалишавии СМР-2030 дар доираи се сенарияи алоҳида, аз ҷумла сенарияи инертсионӣ, индустриалӣ ва индустриалию инноватсионӣ баррасӣ мегардад.

Таҳкими неруи институтсионалии раванди банақшагирии стратегӣ

Дар ҳашт соли татбиқи Стратегияи миллии рушди Ҷумҳурии Тоҷикистон барои давраи то соли 2030 (минбаъд СМР-2030) бо мақсади ноил гардидан ба ҳадафу афзалиятҳои стратегӣ, бахусус таъмини амнияти энергетикӣ ва истифодаи самарабахши неруи барқ, раҳоӣ аз бунбасти коммуникатсионӣ ва табдил додан ба кишвари транзитӣ, таъмини амнияти озуқаворӣ ва дастрасии аҳолӣ ба ғизои хушсифат, саноатикунонии босуръати кишвар ва таъмини шуғли пурмаҳсул корҳои назаррас амалӣ гардиданд.

Ҳамзамон низоми маҷмӯии банақшагирии стратегӣ фаъол гардида, тамоми соҳаҳо ва минтақаҳои кишвар бо барномаҳои рушди иҷтимоию иқтисодӣ фаро гирифта шуданд.

Инчунин дар ин давра ҳуҷҷатҳои банақшагирии стратегии сатҳи миллӣ, соҳавӣ ва маҳаллӣ қабул гардиданд, ки ин дар таъмини рушди босуботи иқтисоди миллӣ ва ҳамоҳангсозии раванди банақшагирии стратегӣ заминаи устувор гузошт.

Барои ба низоми ягона даровардани раванди таҳия ва арзёбии ҳуҷҷатҳои банақшагирии стратегӣ Қонуни Ҷумҳурии Тоҷикистон “Дар бораи банақшагирии стратегӣ ва дурнамосозии давлатӣ” бо қарори Маҷлиси Миллии Маҷлиси Олии Ҷумҳурии Тоҷикистон аз 15 июли соли 2022, №301 тасдиқ гардид, ки ниҳодинасозӣ (институтсионализатсия)-и раванди банақшагирии стратегиро дар ҳама сатҳҳо таъмин намуда, барои иҷрои сифатноки ҳадафҳои гузошташуда заминаи ҳуқуқӣ фароҳам месозад.

Барои зери назорати доимӣ қарор додани раванди таҳия, татбиқ ва арзёбии ҳуҷҷатҳои банақшагирии стратегӣ дар назди Вазорати рушди иқтисод ва савдо ҳамчун котиботи Шӯрои миллии рушди назди Президенти Ҷумҳурии Тоҷикистон гурӯҳҳои кории байниидоравӣ таъсис дода шудаанд, ки раванди банақшагирии стратегӣ ва ҳолати иҷрои ҳуҷҷатҳои банақшагирии стратегиро мавриди баррасӣ қарор дода, вобаста ба он ба Ҳукумати кишвар ва Вазорати рушди иқтисод ва савдо гузоришҳои дахлдор ирсол менамоянд.

таъмини рушди устувори макроиқтисодӣ ва соҳаҳои ҷудогонаи иқтисоди миллӣ

Дар натиҷаи роҳандозии тадбирҳои созандаву бунёдкоронаи Асосгузори сулҳу ваҳдати миллӣ - Пешвои миллат, Президенти Ҷумҳурии Тоҷикистон муҳтарам Эмомалӣ Раҳмон ва ҳадафу афзалиятҳои Барномаи миёнамуҳлати рушди кишвар **ҳаҷми номиналии маҷмӯи маҳсулоти дохилӣ** дар соли 2023-юм 131 миллиард сомонӣ ва суръати рушди воқеии он 8,3 фоизро ташкил дод, ки нисбат ба соли базавӣ (2015) 80 миллиард сомонӣ ё 2,6 маротиба зиёд мебошад.

**Ҳаҷми маҷмуи маҳсулоти дохилӣ ба ҳар нафар аҳолӣ**  дар соли 2023 ба 12,9 ҳазор сомонӣ баробар гардида, нисбат ба соли 2015 6,8 ҳазор сомонӣ ё 2,1 маротиба афзоиш ёфт.

Дар солҳои 2016-2023 рушди миёнасолонаи иқтисодиёт дар сатҳи 7,4 фоиз таъмин шуда, ҳаҷми воқеии маҷмӯи маҳсулоти дохилӣ дар ин давра 2,4 маротиба афзуд.

Танҳо дар се соли охир, яъне солҳои 2021-2023 **рушди иқтисодӣ** мутаносибан ба ҳисоби миёна 8,6 фоиз таъмин гардид, ки пешрафти иқтисоди кишварро аз рӯи сенарияи индустриалӣ нишон медиҳад.

Дар соли 2023 **суръати рушди иқтисодӣ** аз ҳисоби зиёд гардидани ҳаҷми истеҳсоли маҳсулоти кишоварзӣ 9 фоиз, саноатӣ 12 фоиз, боркашонӣ 16,6 фоиз, хизматрасонии пулакӣ 14,1 фоиз, маблағгузорӣ ба сармояи асосӣ 22,5 фоиз, гардиши савдо 13,4 фоиз ва мусофиркашонӣ 9,8 фоиз таъмин гардид.

Дар 8 соли татбиқи СМР – 2030 ҳаҷми воқеии ММД нисбат ба нақша барзиёд таъмин гардид. Рушди босуботи иқтисодиёти миллӣ дар солҳои 2016-2023 асосан аз ҳисоби афзоиши ҳаҷми истеҳсоли маҳсулоти саноат 2,8 маротиба, кишоварзӣ 2 маротиба, ҳаҷми умумии гардиши савдои хориҷӣ 1,9 маротиба, мусофиркашонӣ 1,6 маротиба, хизматрасониҳои пулакӣ 1,3 маротиба, боркашонӣ 1,6 маротиба ва маблағгузорӣ ба сармояи асосӣ аз ҳисоби ҳамаи манбаъҳои маблағгузорӣ 2 маротиба таъмин гардид.

Ҳамзамон дар ин давра **саҳми соҳаҳои саноат дар ММД** аз 12,8 фоиз дар соли 2015 то 16,2 фоиз дар соли 2023, **саҳми соҳаи кишоварзӣ** аз 21,9 то 24,3 фоиз ва **саҳми соҳаи хизматрасонӣ** аз 41,2 то 41,5 фоиз афзуда, барои саноатикунонии босуръати кишвар заминаи мусоид фароҳам оварда шудааст.

Сарчашма: Агентии омори назди Президенти Ҷумҳурии Тоҷикистон

бо фоиз

Ҳаҷми истеҳсоли маҳсулоти саноатӣ аз 16,9 миллиард сомонии соли 2015 то ба 46,8 миллиард сомонӣ дар соли 2023 ё 2,8 маротиба ва 15 фоиз ба ҳисоби воқеӣ афзудааст, ки дар натиҷа ҳиссаи он дар ММД ба 16,2 фоиз баробар гардида, нисбат ба соли 2015-ум 3,9 банди фоизӣ зиёд шуд.

Ҳиссаи кишоварзӣ дар ММД дар соли 2023 ба 24,3 фоиз баробар гардид, ки дар муқоиса ба нишондиҳандаи пешбинишудаи барнома 3,2 банди фоизӣ зиёд мебошад. Чунин ҳолат шаҳодат медиҳад, ки гузаштан аз модели аграрию индустриалӣ ба модели индустриалию аграрӣ ғайриимкон аст ва зарур аст, ки коркарди маҳсулоти кишоварзӣ дар корхонаҳои саноатӣ ба роҳ монда шавад.

Дар ин давра ҳаҷми умумии даромади буҷети давлатӣ сол то сол афзоиш ёфта, аз 16,6 миллиард сомонии соли 2015 ба 43,1 миллиард сомонӣ дар соли 2023 баробар шуд.

**Хароҷоти умумии буҷети давлатӣ нисбат ба ММД дар соли 2023-ум** 31,6 фоизро ташкил дод, ки нисбат ба нақшаи пешбинигардида 6,8 фоиз камтар мебошад.

Даромадҳои пулии аҳолӣ дар давраи татбиқи Стратегия 3,7 ва музди миёнаи меҳнати як корманд 2,1 маротиба зиёд гардид.

Дар ин давра аҳолии Тоҷикистон аз 8,5 миллион ба 10,2 миллион нафар расида, нисбат ба соли 2015 (базавӣ) 1,7 миллион нафар ё беш аз 1,2 маротиба афзудааст, ки дар сатҳи нақшаи нишондиҳандаи чашмдошти барнома бетағйир мебошад. Дар соли 2023 дарозумрии миёнаи аҳолӣ то 76,3 сол боло рафт.

Таҳлилҳо нишон медиҳанд, ки афзоиши табиии аҳолӣ аз ҳисоби зиёд шудани таваллуд ва паст гардидани фавт дар замони соҳибистиқлолӣ хар сол ба ҳисоби миёна 2,1 фоизро ташкил медиҳад.

Сатҳи камбизоатӣ аз 31,3 фоизи соли 2015 то 21,2 фоиз дар соли 2023 коҳиш дода шуд. Бояд қайд намуд, ки Ҷумҳурии Тоҷикистон аз ҷониби Бонки Ҷаҳонӣ ба рӯйхати 10 кишвари дорои суръати баланди коҳишдиҳии сатҳи камбизоатӣ дар 15 соли охир дохил карда шуд.

Барои ноилшавӣ ба ҳадафҳои гузошташуда дар шароити мушкилоти мавҷудаи геосиёсӣ, низоъҳои тиҷоратӣ, таҳримҳои иқтисодӣ байни кишварҳо ва тағйирёбии ноустувори нархҳо дар бозорҳои ҷаҳонӣ андешидани тадбирҳои зарурӣ дар самти пешгирии таъсири омилҳои манфии беруна, баланд бардоштани рақобатпазирии иқтисоди миллӣ, татбиқи чораҳои ҳавасмандкунии фаъолнокии иқтисодӣ, беҳтар намудани фазои соҳибкориву сармоягузорӣ, таҳкими иқтидорҳои истеҳсолӣ ва бунёди ҷойҳои нави корӣ ва таъмини бозорҳои дохилӣ аз маҳсулоти озуқавории ватанӣ муҳим арзёбӣ мегарданд.

Бинобар ин дар соҳаи кишоварзӣ дар самти рушди бахши хусусӣ, истифодаи замин, низоми амнияти озуқаворӣ, таҳияи заминаи меъёрии ҳуқуқии мувофиқ ва тағйироти институтсионалӣ як қатор ислоҳоти назаррас гузаронида шуда, майдонҳои кишти такрорӣ аз 90 ҳазор то 213 ҳазор гектар зиёд карда шуд.

Бо мақсади таъмини рушди устувори соҳаи кишоварзӣ Консепсияи ташкил ва рушди кластерҳои агросаноатӣ дар Ҷумҳурии Тоҷикистон барои давраи то соли 2040 ва Барномаи фароҳам овардани шароити мусоид барои ҷорӣ намудани таҷрибаи муносиби кишоварзӣ дар истеҳсоли маҳсулоти кишоварзӣ (Стандарти байналмилалии Global GAP) таҳия ва қабул карда шуданд.

Инчунин Барномаи ислоҳоти соҳаи оби Ҷумҳурии Тоҷикистон барои солҳои 2016-2025 қабул карда шуд, ки тибқи он, чорабиниҳо ҷиҳати беҳтар намудани заминаи ҳуқуқӣ ва институтсионалии ҷорӣ намудани идоракунии ҳавзавӣ ва ҳамгироии захираҳои об андешида шуданд.

Кодекси об дар таҳрири нав қабул карда шуд, ки дар он 5 минтақаи ҳавзавӣ, аз ҷумла минтақаи ҳавзаи Сирдарё, минтақаи ҳавзаи Зарафшон, минтақаи ҳавзаи Панҷ, минтақаи ҳавзаи Вахш ва минтақаи ҳавзаи Кофарниҳон муқаррар карда шуданд.

Бо мақсади мутобиқшавӣ ба принсипҳои идоракунии ҳавзавии захираҳои об ва шароити бозор, Қонуни Ҷумҳурии Тоҷикистон «Дар бораи таъминоти оби нӯшокӣ ва санитария» қабул карда шуд, дар минтақаҳои гуногуни кишвар 4 гурӯҳи кории ҳавзаи дарё таъсис дода шуданд.

Дар ин давра ҳолати мелиоративии 50 ҳазор гектар заминҳои кишт беҳтар гардида, 23 ҳазор гектар заминҳои бекорхобида ба гардиши кишоварзӣ дароварда шуд.

Айни замон дар соҳаи ирригатсия ва мелиоратсия як қатор лоиҳаҳои азими давлатии сармоягузорӣ дар самти сохтмон ва таҷдиди шабакаҳои ирригатсионӣ ба маблағи 165 миллион доллари ИМА мавриди амал қарор доранд.

**Ҳиссаи кишоварзӣ дар ММД** дар соли 2023 ба 24,3 фоиз баробар гардид, ки дар муқоиса ба соли 2020 1,7 банди фоизӣ ва нисбат ба соли 2015 2,4 банди фоизӣ зиёд мебошад.

**Афзоиши маҷмӯи маҳсулоти кишоварзӣ** дар соли 2023 109 фоиз таъмин гардида, нисбат ба нақшаи барнома 21 банди фоизӣ кам мебошад.

Дар соли 2023 ҳаҷми умумии истеҳсоли маҳсулоти кишоварзӣ ба 63,1 миллиард сомонӣ баробар гардид, ки нисбат ба соли 2020 ба андозаи 47,4 фоиз зиёд гардидааст.

Дар ин давра **ҳиссаи растанипарварӣ** 68,8 фоиз ва **чорвопарварӣ** 31,2 фоизи ҳаҷми умумии маҳсулоти кишоварзиро ташкил медиҳанд.

Дар соли 2022 **сатҳи механизатсияи истеҳсолоти кишоварзӣ** ба 65 фоиз баробар гардид, ки иҷрои он нисбат ба нақшаи пешбинигардидаи барнома 6 банди фоизӣ кам мебошад.

Новобаста аз таъсири манфии омилҳои беруна, хушксолӣ ва маҳдуд гардидани воридоти озуқаворӣ дар ҷумҳурӣ вобаста ба беҳтар гардидани таъмини амнияти озуқаворӣ ва ғанӣ гардидани бозори дохилӣ бо маҳсулоти кишоварзӣ муваффақиятҳои назаррас ба даст омаданд.

Дар давраи татбиқи стратегия ҳатто бо вуҷуди пандемияи коронавирус соҳаи кишоварзӣ яке аз сарчашмаҳои асосии рушди иқтисодии кишвар боқӣ монда, **суръати рушди миёнасолонаи истеҳсоли маҳсулоти кишоварзӣ** 6,9 фоизро ташкил дод ва ҳаҷми маҳсулоти истеҳсолшудаи кишоварзӣ 2 маротиба зиёд шуд.

Танҳо дар соли 2023 истеҳсоли ғалладонагиҳо ба 1,8 миллион тонна, картошка то 1,2 миллион тонна, сабзавот ва меваҳо то 3,1 миллион тонна, тухм 1,2 миллиард дона, гушти парранда 55,4 ҳазор тонна ва моҳӣ 5,5 миллион тонна расонида шуданд. Истеҳсоли гушти парранда дар ин давра 8 маротиба, тухм 3,4 маротиба ва моҳӣ 2,3 маротиба афзуда, воридоти гӯшти парранда 27 маротиба коҳиш дода шуд. Дар ин давра суръати афзоиши истеҳсоли маҳсулоти озуқа дар кишвар аз суръати афзоиши шумораи аҳолӣ бештар таъмин гардид, ки аз **зиёдшавии истеҳсолоти сарикасии аксар намудҳои маҳсулоти озуқаворӣ** шаҳодат медиҳад.

**(кг/нафар/сол)**

Сарчашма: Агентии омори назди Президенти Ҷумҳурии Тоҷикистон

Дар натиҷаи ин тадбирҳо **сатҳи худтаъминкунӣ** бо картошка 118 фоиз, сабзавоту полезӣ 250 фоиз, шир ва маҳсулоти ширӣ 92 фоиз, гӯшт ва маҳсулоти гуштӣ 96 фоиз ва тухм 102 фоизро ташкил медиҳад, ки ҳатто аз як қатор нишондиҳандаҳои мақсадноки соли 2025 баланд мебошад.

(*Барои маълумот тибқи Барномаи миёнамуҳлати рушди Ҷумҳурии Тоҷикистон барои солҳои 2021-2025 яке аз ҳадафҳои асосии рушди соҳаи кишоварзӣ то соли 2025 расонидани сатҳи худтаъминкунии озуқаворӣ то 70 фоиз, аз ҷумла аз рӯи маҳсулоти ғизоии асосӣ (гандум, картошка, равғани растанӣ ва биринҷ) то 80 фоиз ба ҳисоб меравад*)

Яке аз самтҳои афзалиятноки СМР – 2030 тағйир додани сохтори иқтисодии кишвар аз аграрию саноатӣ ба саноатию аграрӣ арзёбӣ мегардад, ки дар он то ба 20-21 фоиз расонидани ҳиссаи саноат дар ММД (аз рӯи сенарияи индустриалию саноатӣ) пешбинӣ гардидааст.

**Ҳаҷми истеҳсоли маҳсулоти саноатӣ** аз 16.9 миллиард сомонии соли 2015 то ба 46,8 миллиард сомонӣ дар соли 2023 афзудааст, ки қариб 3 маротиба зиёд мебошад.

**Ҳиссаи арзиши иловашудаи соҳаи саноат дар ММД** аз 11,3 фоизи соли 2015 то 15,4 фоиз дар соли 2023 зиёд гардида, арзиши иловашудаи саноати коркард аз 15 то 12,3 фоиз кам гардид. Инчунин нишондиҳандаи сарикасии арзиши иловашудаи саноати коркард аз 103,9 доллари соли 2015 то 258,2 доллар дар соли 2023 зиёд гардид.

Дар шароити рушди иқтисоди “сабз” гидроэнергетика воситаи асосии расидан ба истиқлолияти энергетикӣ ва таъмини устувории экологӣ маҳсуб меёбад.

Аз рӯи **нишондиҳандаҳои хоси имкониятҳои гидроэнергетикӣ ба ҳар километри квадратии** ҳудуди кишвар (3696,9 ҳазор. кВт.соат дар як сол/км2) ва ба ҳар нафар аҳолӣ (65,9 ҳазор кВт.соат дар як сол/нафар) Тоҷикистон мутаносибан мавқеи якум ва дуюмро дар ҷаҳон ишғол менамояд.

Дар соли 2023 **истеҳсоли неруи барқ** ба 21,9 миллиард кВт. соат расонида шуд, ки нисбат ба соли 2015 128 фоиз зиёд мебошад.

**Истеҳсоли неруи барқ (дар НБО)** 20,6 миллиард кВт. соатро ташкил дод, ки ин нишондиҳанда нисбат ба соли 2015 3,8 миллиард кВт. соат ва ё 22,6 фоиз зиёд буда, 94 фоизи ҳаҷми умумии истеҳсоли умумии неруи барқро ташкил медиҳад.

Дар соли 2023 **истеҳсоли неруи барқ ба ҳар сари аҳолӣ** 2,1 ҳазор киловат соатро ташкил дод, ки нисбат ба соли базавӣ (2015) 6 фоиз зиёд мебошад.

Дар баробари ин дар соли 2023 **дастрасии аҳолии деҳот ба нерӯи барқ** то 98 фоиз расонида шуда, камбизоатии энергетикӣ коҳиш дода шуд. Тибқи арзёбии World Energy Trillema, Тоҷикистон аз лиҳози амнияти энергетикӣ ба рӯйхати 10 кишвари пешсаф шомил гардид.

Дар соли 2023 **ҳиссаи хизматрасониҳо дар ММД** 41,5 фоизро ташкил дод, ки нисбат ба соли 2015 0,3 банди фоизӣ зиёд мебошад.

Раҳоӣ аз бунбасти коммуникатсионӣ ва табдил додани Тоҷикистон ба кишвари транзитӣ ҳадафи дуюми стратегӣ интихоб гардида, дар ин замина соҳаи нақлиёт яке аз самтҳои афзалиятноки миллӣ муайян гардид.

**Гардиши боркашонӣ ва ҳаҷми боркашонӣ** **нисбат ба соли 2015** мутаносибан 1,8 баробар ва 1,6 баробар зиёд гардидаанд. Бо вуҷуди ин нишондиҳандаҳои мазкур аз суръати рушди ММД паст мебошанд, ки тақвияти тадбирҳоро оид ба рушди баландсуръати низоми нақлиётии кишвар тақозо менамояд.

Барои боз ҳам рушд додани соҳаи нақлиёӣ айни замон дар ин самт 17 лоиҳаи давлатии сармоягузорӣ ба маблағи беш аз 13 миллиард сомонӣ мавриди татбиқ қарор доранд.

Дар ин росто лоиҳаҳои сохтмону таҷдиди роҳҳои мошингарди Роғун - Обигарм - Нуробод ба маблағи 3,3 миллиард сомонӣ ва бунёди пули калонтарин дар мамлакат бо дарозии 920 метр ба маблағи 625 миллион сомонӣ дар водии Рашт амалӣ шуда истодаанд.

Дар давраи миёнамуҳлат паст кардани осебпазирии бахши молиявӣ (бонкӣ) ва таъмини устувории фаъолияти он, инчунин беҳтар намудани дастрасӣ ба захираҳои молиявӣ афзалиятнок мебошад.

Дар соли 2023 **сатҳи таваррум** 3,8 фоизро ташкил дод, ки нисбат ба ҳамин давраи соли 2020 5,6 банди фоизӣ ва нисбат ба нақшаи барнома 2,2 банди фоизӣ кам мебошад. Сатҳи таваррум дар давраи амалишавии СМР – 2030 1,3 банди фоизӣ кам гардидааст.

Аз оғози татбиқи Стратегия то имрӯз 173 **лоиҳаи давлатии сармоягузорӣ** амалӣ карда шуда, дар доираи лоиҳаҳои мазкур ба иқтисодиёти мамлакат 28,7 миллиард сомонӣ (2,6 миллиард доллар) ҷиҳати рушди соҳаҳои воқеӣ, бахусус энергетика, нақлиёт, кишоварзӣ, обёрӣ, рушди инфрасохтори маҳаллӣ, маориф, тандурустӣ, ҳифзи иҷтимоии аҳолӣ, муҳити зист, идоракунии давлатӣ ва дигар бахшҳо азхуд карда шудаанд.

Ҳоло дар кишвар 85 лоиҳаи давлатии сармоягузорӣ бо маблағи 49,3 миллиард сомонӣ (4,5 миллиард доллар) татбиқ шуда истодааст.

**Ҳаҷми маблағгузорӣ ба сармояи асосӣ** аз оғози татбиқи Стратегия то имрӯз зиёда аз 1,9 маротиба зиёд гардида, ба 19,9 миллиард сомонӣ расонида шуд. Дар ин давра аз ҳисоби ҳамаи сарчашмаҳои маблағгузорӣ манзили истиқоматӣ ба масоҳати 12,3 миллион метри мураббаъ, муассисаҳои таҳсилоти миёнаи умумӣ ва томактабӣ барои зиёда аз 165,6 ҳазор ҷойи  нишаст ва иншооти муассисаҳои тандурустӣ барои бештар аз 7 ҳазор ҷойи қабул ва кат сохта ба истифода дода шудаанд.

**Саҳми бахши хусусӣ дар маҷмӯи маҳсулоти дохилӣ** дар ин давра аз 54 фоиз ба зиёда аз 70 фоиз расонида шуд.

**Гардиши савдои хориҷӣ** ба таври назаррас афзоиш ёфта, дар соли 2023 ба 8328,9 миллион доллар баробар гардид, ки нишондиҳандаи баландтарин дар таърихи соҳибистиқлолии кишвар ба ҳисоб меравад. Нишондиҳандаи мазкур нисбат ба соли 2015 1,9 маротиба ё 4 миллиард доллар зиёд гардидааст.

Дар сохтори гардиши савдои хориҷӣ **ҳиссаи содирот 29,4 фоиз ва ҳиссаи воридот 70,6** фоизро ташкил медиҳад. **Ҳиссаи гардиши савдо дар ММД** нисбат ба соли 2015 9,8 банди фоизӣ зиёд гардидааст.

**Ҳиссаи содирот дар ММД** дар соли 2023 ба 20,3 фоиз баробар гардид, ки нисбат ба соли 2015 8,1 банди фоизӣ зиёд мебошад. Ҳамин тавр **ҳиссаи воридот дар ММД ба 48,8 фоиз** баробар гардид, ки нисбат ба соли 2015 1,7 банди фоизӣ зиёд мебошад.

Суръати афзоиши содирот ба 114,3 фоиз баробар гашт, ки нисбат ба соли 2015 23,2 банди фоизӣ зиёд мебошад.

Дар ин давра **ҳаҷми умумии даромади буҷети давлатӣ** сол то сол афзоиш ёфта, аз 16,6 миллиард сомонии соли 2015 ба 43,2 миллиард сомонӣ дар соли 2023 баробар шуд. Нақшаи қисми умумии даромади буҷети давлатӣ дар соли 2023 дар сатҳи 103,5 фоиз иҷро гардид, ки нисбат ба нақшаи пешбинишуда 1459,8 миллион сомонӣ зиёд мебошад. Ҳаҷми умумии даромади буҷети давлатӣ нисбат ба ММД 33 фоизро ташкил менамояд.

Иҷрои нақшаи воридоти андозҳо дар ин давра 106,6 фоиз таъмин ва ба буҷет 25766,8 миллион сомонӣ ворид гардид (1594,6 миллион сомонӣ зиёд), ки нисбат ба ММД 19,7 фоизро ташкил медиҳад.

**Хароҷоти умумии буҷети давлатӣ нисбат ба ММД** дар соли 2023 31,6 фоизро ташкил дод, ки 93,2 фоизи нақшаи пешбинигардидаро ташкил медиҳад.

Ҳукумати кишвар барои таъмини ҳифзи иҷтимоии аҳолӣ диққати махсус зоҳир намуда, ҳамасола маблағгузории соҳаи тандурустиро аз ҳисоби буҷети давлатӣ афзоиш медиҳад.

Дар соли 2023 **ҳиссаи кормандони иҷтимоие, ки аз такмили ихтисос гузаштанд** 13,8 фоизро ташкил дод, кинисбат банақшаи барнома18,2 банди фоизӣ кам мебошад.

**Афзоиши андозаи ҳақиқии кумакпулӣ дар соли** 2023 на камтар аз 3-5 фоиз ба нақша гирифта шуда, иҷрои ин нишондиҳанда 2 банди фоизӣ зиёд гардид.

**Фарогирии аҳолӣ бо хизматрасониҳои муҳими тиббӣ** (аз ҷумла солимии репродуктивӣ, саломатии модар ва кӯдак, табобати бемориҳои сироятӣ, табобати бемориҳои сироятӣ ва миқёс ва дастрасии хидматҳо барои аҳолӣ ва гурӯҳҳои аз ҳама камбизоат) 95 фоизро дар соли 2023 ташкил медиҳад.

**Ҳиссаи муассисаҳои тиббӣ, ки ба доруҳои муҳим дастрасии доимӣ доранд** дар соли 2023 ба 60 фоиз баробар гардид, ки нисбат ба нақша 5 банди фоизӣ зиёд мебошад. Ҳиссаи муассисаҳои КАТС, ки тибқи принсипҳои тибби оилавӣ кор мекунанд, аз 74 фоиз дар соли 2015 то 86 фоиз дар соли 2023 беҳтар гардид.

**Таносуби аҳолии мақсаднок, ки бо тамоми ваксинаҳои ба барномаҳои миллӣ дохилшуда эм карда шудаанд,** ба 98,1 фоиз баробар гардид, ки иҷрои он нисбат ба нақша 101 фоизро ташкил медиҳад.

Дар ин давра **фавти модарон ва кӯдакон** мутаносибан 70 фоиз ва 36 фоиз коҳиш ёфта, фавти кӯдакони то 5-сола аз 43 фавт ба 1000 кӯдаки зиндатаваллуди соли 2012 то 31,4 фавт ба 1000 зинда таваллуд дар соли 2023 баробар шудааст. Сатҳи фавти кӯдакони навзод суръати хеле сусттарро аз сар гузаронида, аз 19 фавт ба 1000 кӯдаки зинда таваллудшуда то 13,6 фавт ба 1000 таваллуд коҳиш ёфт. Ба даст овардани баъзе комёбиҳо дар паст кардани фавти кӯдакон метавонад бо тадриҷан беҳтар шудани шароити муассисаҳои тиббӣ ва васеъ намудани фарогирии эмкунӣ алоқаманд бошад. Бо вуҷуди ин, барои ноил шудан ба ҲРУ то соли 2030, идома додани кӯшишҳои ҳамаҷонибаи миллӣ бо дастгирии шарикони рушд муҳим арзёбӣ мегардад.

**Шумораи беморони ба қайд гирифташуда ба бемории сил ва вируси норасоии масунияти одам (ВНМО)** мутаносибан 26 ва 19,5 фоиз кам шудааст. Фарогирии аввалиндараҷаи занони ҳомила бо ташхиси ВНМО меафзояд (аз 76% дар соли 2016 то 92,5% дар соли 2023), ки ба ошкор кардани барвақти занони ҳомилаи гирифтори ВНМО ва оғози барвақти табобати зиддиретровирусӣ барои коҳиш додани хатари бемории ВНМО мусоидат мекунад

Ҷумҳурии Тоҷикистон тавонист афзоиши қадпастиро аз 26 фоиз дар соли 2015 то 13,1 фоиз дар соли 2023 коҳиш диҳад. Камхунӣ барои кӯдакон ва занони синни репродуктивӣ беҳбудиро тақозо менамояд. Дар ҳоле ки масъалаи пайдо шудани вазни зиёдатӣ ва фарбеҳӣ аз ғизои солим вобастагӣ дорад, қадпасти дар байни кӯдакон аз 26 фоизи соли 2015 то ба 13,1 фоиз дар соли 2023 коҳиш ёфта, лоғаршавии кӯдакон дар кишвар 6 фоизро ташкил медиҳад.

Ҳифзи иҷтимоӣ дар паст шудани сатҳи камбизоатӣ ва осебпазирии оилаҳо ба ноил шудан ба ҲРУ1 нақши муҳим мебозад. Ҳукумати Ҷумҳурии Тоҷикистон Стратегияи миллии ҳифзи иҷтимоии аҳолиро ба тасвиб расонд, ки ба низоми бештар фарогир, ҳамаҷониба ва ҳамгирошудаи ҳифзи иҷтимоӣ бо фарогирии васеъи гурӯҳҳои осебпазири аҳолӣ равона шудааст. Ҷиҳати таъсиси низоми боэътимоди ҳифзи иҷтимоӣ Барномаи кӯмаки мақсадноки иҷтимоӣ роҳандозӣ гардида, Феҳристи ягонаи миллии иттилоотии оилаҳои камбизоат ва шахсони маъюб ташкил шуд ва барои дастгирии табақаҳои аз ҷиҳати иҷтимоӣ осебпазири аҳолӣ беш аз 19 миллиард сомонӣ ҷудо карда шуд.

Моҳи майи соли 2016 дар Ҷумҳурии Тоҷикистон ба Қонун «Дар бораи Ваколатдор оид ба ҳуқуқи инсон» тағйирот ворид карда шуд, ки дар он вазифаи муовини Ваколатдор оид ба ҳуқуқи инсон ва Ваколатдор оид ба ҳуқуқи кӯдак муқаррар карда шуд. Фаъолияти ваколатдор ба пешбурди ҳуқуқи кӯдакон дар Тоҷикистон бахшида шуда, дар якҷоягӣ бо Департаменти ҳуқуқи кӯдак кор мекунад. Дар Тоҷикистон аз соли 2015 то 20232 се барнома барои пешбурди ислоҳот дар бахши адлия барои кӯдакон амалӣ шудааст. Ин барномаҳо Барномаи ислоҳоти низоми адлияи ноболиғон барои солҳои 2017-2021, Барномаи офиятбахшии иҷтимоӣ ва реинтегратсияи иҷтимоии кӯдакони аз муассисаҳои пӯшида ва нимпӯшида озодшуда барои солҳои 2020-2024 ва Барномаи пешгирии ҳуқуқвайронкуниҳо аз ҷониби кӯдакон ва наврасон барои солҳои 2020-2024 мебошанд. Илова бар ин, дар соли 2020 қонуни мушаххас дар бораи пешгирии ҳуқуқвайронкуниҳо аз ҷониби кӯдакон қабул карда шуд. Дар натиҷаи ин барномаҳо як қатор тағйироти сиёсӣ қабул карда шуданд, ки ба беҳбуди низоми адлияи ноболиғон дар Тоҷикистон оварда расониданд. Дар кишвар каме коҳиш ёфтани ҷиноятҳои содиркардаи кӯдакон аз 873 дар соли 2019 то 729 дар соли 2023 мушоҳида шудааст.

**Дар натиҷаи беҳтар гардидани дастрасии аҳолӣ ба хизматрасониҳои тандурустӣ шумораи гирифторони бақайдгирифташудаи бемории сил ва сироятёфтагони вируси норасогии масъунияти одам (ВНМО)** мувофиқан 26 ва 19,5 фоиз кам гардид.

Дар соли 2023 **суръати миёнасолонаи афзоиши фонди манзилӣ** ҳатто аз суръати афзоиши шумораи аҳолии кишвар баланд шуда, дастрасӣ ба хизматрасонии оби нӯшокӣ аз 76 фоиз то 82 фоиз зиёд шуд.

Дар ин давра **шумораи аҳолии** Тоҷикистон аз 8,5 миллион ба беш аз 10,2 миллион нафар расида, нисбат ба соли 2015 қариб 20 фоиз афзудааст. Дар соли 2023 дарозумрии миёнаи аҳолӣ то 76,3 сол боло рафт.

Дар ҷумҳурӣ **суръати баланди афзоиши солонаи аҳолӣ**, ки нерӯи асосии истеҳсолӣ ба ҳисоб мераванд, 2 фоиз ва аҳолии қобили меҳнат 58 фоизи аҳолиро ташкил медиҳад.

Дар баробари ин **суръати рушди ММД ба сари аҳолӣ** аз суръати афзоиши аҳолӣ беш аз ду маротиба зиёд гардид, ки барои баланд шудани сифати зиндагии аҳолӣ заминаи мусоид фароҳам овард.

**Суръати рушди ММД ва сатҳи камбизоатӣ дар Ҷумҳурии Тоҷикистон**

Сарчашма: Агентии омори назди Президенти Ҷумҳурии Тоҷикистон

Тибқи маълумоти расмии соли 2023 **шумораи таваллудшудагон** 239,9 ҳазор нафарро ташкил дод. **Коэффитсиенти умумии таваллуд ва коэффитсиенти умумии фавт** мутаносибан ба 1000 нафар аҳолӣ 23,6 ва 3,2 рост меояд, ки ин аз дуруст ба роҳ мондани ташвиқу тарғибот оид ба танзими оила, ҳифзи саломатӣ ва корҳои беҳдоштӣ шаҳодат медиҳад.

**Сатҳи камбизоатӣ** аз 31,3 фоизи соли 2015 то 21,2 фоиз дар соли 2023 коҳиш дода шуд. Бояд қайд намуд, ки Ҷумҳурии Тоҷикистон аз ҷониби Бонки Ҷаҳонӣ ба рӯйхати 10 кишвари дорои суръати баланди коҳишдиҳии сатҳи камбизоатӣ дар 15 соли охир дохил гардид.

Дар раддабандиҳои ҷаҳонӣ Ҷумҳурии Тоҷикистон аз рӯи **Индекси дарозумрии солим** ҷои 98-ум, **арзёбии малакаҳои рақамии аҳолии калонсол** 57-ум ҷойро дар байни 141 кишвари дунё ва **арзёбии тафаккури таҳлилӣ дар таълим** мавқеи 30-юмро ишғол менамояд.

Ҷумҳурии Тоҷикистон бо бузургии **Индекси рушди инсонӣ** баробар ба 0,685 (аз 1,000 имконпазир) ба қатори кишварҳои сатҳи миёнаи рушди инсон шомил буда, мавқеи 122-юмро дар байни 191 мамлакат ишғол менамояд. Дар қиёс бо соли 2015 дар ин арзёбӣ кишвар бо суръати рушди солонаи 0,68 фоиз ҳафт зина боло баромадааст. Ҳамзамон барои гузариш ба гурӯҳи кишварҳои сатҳи баланди рушди инсон то соли 2030 вазифа гузошта шудааст.

Инчунин Тоҷикистон дар **арзёбии дастрасӣ ба неруи барқ** мавқеи 2-юм, **сифати инфрасохтори роҳ** мавқеи 50-ум, **самаранокии хизматрасонии роҳи оҳан** мавқеи 37-умро дар байни 141 кишвари ҷаҳон ва тибқи **Индекси амнияти озуқа** мавқеи 91-умро дар байни 133 кишвари ҷаҳон бо намояи сифати озуқа 42,6 аз 78,1 холи бузургтарини имконпазир ишғол менамояд.

Тибқи таҳлилҳои Форуми ҷаҳонии иқтисодӣ Тоҷикистон дар соли 2023 дар **арзёбии байналмилалии самаранокии заминаи қонунгузорӣ** ҷиҳати такмили расмиёти танзими давлатӣ мавқеи 30-юм, сарбории танзими давлатӣ мавқеи 20-ум ва самаранокии қонунгузорӣ барои ҳалли баҳсҳо мавқеи 34-умро дар байни 141 кишвари дунё соҳиб гардид.

Ҳамин тариқ, нишондиҳандаҳои асосии пешбинишудаи марҳалаи якум ва се соли марҳилаи дуюми стратегия, яъне Барномаи миёнамуҳлати рушди Ҷумҳурии Тоҷикистон барои солҳои 2016–2020 ва Барномаи миёнамуҳлати рушди Ҷумҳурии Тоҷикистон барои солҳои 2021–2025 дар маҷмуъ иҷро гардидаанд.

Дар баробари дастовардҳо бо назардошти пайомадҳои бӯҳронҳои иқтисодии глобалӣ, паҳншавии пандемияи коронавирус, ҷой доштани мушкилоти геосиёсӣ, низоъҳои тиҷоратӣ ва таҳримҳои иқтисодӣ байни кишварҳо, тағйирёбии ноустувори нархҳо дар бозорҳои ҷаҳонӣ, тағйирёбии иқлим, паст шудани фаъолнокии иқтисодӣ инчунин норасогии маблағҳо ва кадрҳо баъзе ҳадафҳои стратегӣ дар сатҳи зарурӣ иҷро нагардиданд.

Бо вуҷуди ин тадбирҳои назарраси ислоҳоти соҳавӣ дар кишвар ҳоло ҳам масъалаҳои рушди устувори низоми озуқаворӣ боқӣ мемонанд, ки ба некуаҳволии аҳолӣ ва ҳифзи муҳити зист таъсирбахш мебошанд.

То ба ҳол соҳаи кишоварзӣ ба қадри кофӣ рушд наёфта, вобастагӣ аз воридот бо мақсади қонеъгардонии эҳтиёҷоти аҳолӣ ба озуқаворӣ, хусусан гандум боқӣ мемонад. Тоҷикистон ҳоло ҳам зиёда аз 50 фоизи захираҳои истеҳсолии соҳаи кишоварзиро ба монанди тухмиҳо, ниҳолҳо, ҳайвоноти зотӣ, нуриҳо ва техникаи кишоварзӣ аз хориҷи кишвар ворид менамояд.

Воридоти солонаи гандум қариб 1 миллион тонна, орди гандум 68 ҳазор тонна ё 40 фоизи талаботи дохилиро ташкил медиҳад. Молҳои асосии содиротӣ нахи пахта, сабзавот ва меваҳо буда, даромади асъорӣ танҳо 70 фоизи арзиши гандум, орд ва нуриҳои минералиро рупӯш менамояд. Воридоти маҳсулоти озуқа ба Тоҷикистон қариб 3,1 фоизи ММД-и кишварро ташкил медиҳад.

Ҳарчанд дастрасии аҳолӣ ба ғизои хушсифат солҳои охир дар мамлакат беҳтар шуда бошад ҳам, дар ин самт ба анҷом расонидани як қатор тадбирҳо зарур аст.

Хусусан ҷиҳати зиёд намудани ҳаҷми истеҳсолоти маҳсулоти ғизоӣ афзоиши иқтидорҳои нигоҳдории маҳсулот яке аз масъалаҳои ҳалталаби рушди занҷираи таҳвили маҳсулот ба ҳисоб меравад. Ғунҷоиши сардхонаҳои мавҷуда танҳо 187 ҳазор тоннаро ташкил медиҳад, дар ҳоле ки эҳтиёҷоти нигоҳдории маҳсулот дар фасли зимистон қариби 1432 ҳазор тонна мебошад.

Ин пеш аз ҳама аз истифодаи самараноки заминҳо, ҳатто заминҳои наздиҳавлигӣ ва хоҷагиҳои ёрирасон, беҳтар намудани ҳолати мелиоративии заминҳо, ба гардиши кишоварзӣ ворид намудани заминҳои нав, риояи қоидаҳои агротехникии парвариши зироатҳо, бунёди гармхонаҳо ва сардхонаҳои муосир, таъмини хоҷагиҳо бо тухмиҳои босифат, техника ва нуриҳои минералӣ ва ташкили маҷмааҳои агросаноатӣ ҷиҳати коркарди маҳсулоти кишоварзӣ вобастагӣ дорад.

Дар шароити шаҳрнишинии босуръат, татбиқи чорабиниҳо дар доираи ҳадафҳои гузошташуда ҷиҳати таъмини амнияти озуқаворӣ ва ҳамчунин, коҳиш додани камбизоатӣ (SDG 1) ва рафъи гуруснагӣ (SDG 2) барои беҳтар намудани ҳамгироӣ миёни шаҳрҳо ва деҳаҳо тавассути сармоягузорӣ барои бунёди низоми таъмини аҳолӣ бо маҳсулоти ғизоӣ зарур мебошад.

Дар заминаи эълон гардидани саноатикунонии босуръати кишвар ҳамчун ҳадафи стратегӣ истеҳсоли маҳсулоти саноатӣ дар соли 2023 ба 46,8 миллиард сомонӣ баробар гардида, ҳиссаи он дар ММД ба 16,2 фоиз расид, ки нисбат ба нақшаи барнома 9,5 банди фоизӣ кам мебошад.

**Афзоиши ҳаҷми саноати истихроҷ дар соли 2023** 111,7 фоиз таъмин гардид, ки он нисбат ба нақшаи пешбинишудаи барнома 6,7 банди фоизӣ зиёд гардида, нисбат ба нишондиҳандаи соли 2015 5,3 банди фоизӣ кам гардид.

Ҳамин тавр сурати **афзоиши ҳаҷми истеҳсол дар саноати коркард** 112,3 фоизро ташкил дод, ки нисбат ба нақшаи барнома 1,4 банди фоизӣ ва нисбат ба соли 2015 2,7 банди фоизӣ кам гардид.

Дар соли 2023 **афзоиши ҳаҷми истеҳсол ва тақсимоти об, инчунин истифодаи партовҳо** ба 120,9 фоиз баробар гардид, ки нисбат ба соли 2015 18,6 банди фоизи ва нисбат ба нақшаи барнома 5,5 банди фоизӣ зиёд гардид.

Истеҳсоли **риштаи пахтагин** ба20,3 ҳазор тонна баробар гардид, ки иҷроиши он нисбат ба нақшаи барнома 51,7 банди фоизӣ кам мебошад.

Истеҳсоли **матоъи пахтагин** бошад ба 24,5 миллион метри мураббаъ баробар гардид, ки нисбат ба нақшаи барнома 24,9 миллион метри мураббаъ кам ва нисбат ба соли 2015 16,1 банди фоизӣ зиёд мебошад.

Истеҳсоли **семент** ба 4455,6 ҳазор тонна баробар гардид, ки нисбат ба нақшаи барнома 794,4 ҳазор тонна кам ва нисбат ба соли 2015 3046,6 ҳазор тонна зиёд мебошад.

**Истихроҷи нафт** ба 18 ҳазор тонна баробар гардид, кинисбат ба нақшаи барнома 9 ҳазор тонна камтар мебошад. **Истихроҷи газ** бошад ба 390,4 ҳазор метри кубӣ баробар гашт, ки нисбат ба нақшаи барнома 388,8 ҳазор метри кубӣ зиёд гардид.

Дар соли 2023 **содироти неруи барқ** ба 3606,5 миллион кВт. соат баробар гардид, ки нисбат ба нақшаи пешбининамудаи барнома 3893,5 миллион кВт. соат кам буда, иҷрои он 48 фоизро ташкил медиҳад.

**Ҳиссаи андозҳои ғайримустақим дар ММД** дар соли 2023 10,1 фоизро ташкил дод, ки дар муқоиса ба соли 2020 мутаносибан 1 банди фоизӣ зиёд ва нисбат ба нақшаи нишондиҳандаи пешбинишудаи барнома 0,6 банди фоизӣ кам шудааст.

Тибқи маълумоти оморӣ дар давраи татбиқи стратегия **ҳиссаи сармоягузориҳои хусусӣ дар ММД** ба ҳисоби миёна ба 6,2 фоиз баробар гардид, ки нисбат ба нишондиҳандаи пешбинишудаи барномавӣ 1,2 банди фоизӣ кам мебошад.

Дар баробари ин, таваҷҷуҳи асосӣ бояд ба зиёд намудани сарчашмаҳои алтернативии рушди иқтисодиёт, яъне сармоягузориҳои хусусӣ дода шавад.

Тибқи ҳисобҳои мутахассисон **ҳаҷми захираҳои арзёбишудаи молиявӣ барои татбиқи Стратегия** 118,1 миллиард доллари ИМА-ро ташкил медиҳад, ки 56,1 миллиард долл ё 47,5 фоизи аз ҳисоби буҷети давлатӣ, 54,7 миллиард доллари ИМА ва ё 46,3 фоиз аз ҷониби бахши хусусӣ ва танҳо 7,3 миллиард доллар ё 6,4 фоизро шарикони рушд ташкил медиҳанд.

Дар марҳилаи аввали татбиқи Стратегия, яъне солҳои 2016-2020 ҷалб ва аз худ намудани 25,5 миллиард доллар пешбинӣ гардида буд. Мониторинг ва арзёбии раванди татбиқи марҳилаи аввали стратегия нишон дод, ки дар ин давра 90,6 миллиард сомонӣ ва ё 71,9 фоизи захираҳои пешбинишуда ҷудо гардид. Аз ҷумла аз ҷониби буҷети давлатӣ 86,4 фоизи маблағи пешбинишуда, шарикони рушд ҳамагӣ 61,4 фоиз ва бахши хусусӣ 54,4 фоизи маблағҳои пешбинигардида ҷудо карда шуд.

Айни замон дар кишвар беш аз 230 ҳуҷҷатҳои банақшагирии стратегӣ дар сатҳи миллӣ, соҳавӣ ва маҳаллӣ қабул гардидааст, ки гузаронидани мониторинг ва арзёбии раванди татбиқи онҳо захираҳои кадрӣ ва молиявии кофиро тақозо менамояд.

Дар робита ба ин, барои минбаъд тақвият бахшидани раванди татбиқи ҳуҷҷатҳои банақшагирии стратегӣ вазорату идораҳо ва мақомоти иҷроияи ҳокимияти давлатии вилоятҳо ва шаҳру ноҳияҳоро зарур аст, ки барои иҷрои саривақтӣ ва босифати онҳо тадбирҳои муассир андешанд.

Ҳамзамон дар шароити буҳрони ҷаҳонии иқтисодӣ, озуқаворӣ ва энергетикӣ, пайомадҳои COVID-19 ва тағйирёбии иқлим, ки барои ноил шудан ба ҳадафу афзалиятҳои стратегии кишвар таҳдиди ҷиддӣ эҷод менамоянд.

Дар чунин шароит барои Ҳукумати ҷумҳурӣ нигоҳ доштани устувории макроиқтисодӣ, амнияти озуқаворӣ, рушди иҷтимоӣ, амнияти сарҳадӣ ва рафъи оқибатҳои ногузири тағйирёбии ҷаҳонии иқлим вазифаҳои афзалиятнок мебошанд.

Инчунин барои ноилшавӣ ба ҳадафҳои миллии стратегӣ андешидани тадбирҳои зарурӣ дар самти пешгирии таъсири омилҳои манфии беруна, баланд бардоштани рақобатпазирии иқтисоди миллӣ, татбиқи чораҳои ҳавасмандкунии фаъолнокии иқтисодӣ, беҳтар намудани фазои соҳибкориву сармоягузорӣ, таҳкими иқтидорҳои истеҳсолӣ ва бунёди ҷойҳои нави корӣ муҳим арзёбӣ мегарданд.

Бинобар ин аз ҷониби вазорату идораҳои ҷумҳурӣ дар ҳамкорӣ бо бахши хусусӣ, ҷомеаи шаҳрвандӣ ва шарикони рушд ҷиҳати ноилшавӣ ба ҳадафҳои стратегии кишвар корҳо дар доираи Барномаи миёнамуҳлати рушди Ҷумҳурии Тоҷикистон барои солҳои 2021-2025 минбаъд низ тақвият дода мешаванд.